"Meta l-passività tkun politika… l-abbuż u l-impunità jkunu inevitabbli" – Safa Msehli, Kelliema għall-IOM Minn Victor Vella "Ilhom xhur jistennew biex jagħmlu l-vjaġġ. Kienu qed jinżammu f'maħżen kbir. Ġimgħat sħaħ miżmumin fih. Ikel ftit li xejn. Xi wħud minnhom imsawwtin. Reġgħu spiċċaw il-Libja. Ittieħdu fid-detenzjoni ta' Al Mabani. Qalbna tinqasam meta naraw dawn ħutna jintbagħtu lura. Għaliex qed timblukkawhom? Għaliex ittieħdu lura biex jesperjenzaw it-tortura? Għaliex?". Dan kien il-kumment li għadditilna Eritreana, hekk kif fl-aħħar sigħat sar magħrufli xejn inqas minn 800 persuna li kienu qed jaqmsu mil-Libja lejn l-Ewropa ġew interċettati mill-Gwardji tal-Kosta Libjani u ttieħdu lura. Sorsi Libjani ikkonfermaw ma' IT-TORĊA li dawn interċettati ittieħdu mill-ġdid fid-detenzjoni. L-istess sorsi spjegaw li hu mistenni diversi tentattivi ta' vjaġġi fil-jiem li ġejjin u dan għax hemm għadd kbir ta' persuni li ilhom xhur miżmumin bl-għan li jitwettaq il-vjaġġ. L-istess sorsi spjegaw li fl-aħħar ġimgħat, fil-Libja waslu ukoll għadd ta' persuni li kienu qed jaħarbu mill-kunflitt fit-Tigrinja fl-Etjopja, post li fih saru massakri kbar. L-interċetazzjoni ta' immiganti mil-Libjani, ġabet għadd ta' kummenti ta' kritika. Fost dawk li kkritikaw bl-aħrax dan, kien hemm Safa Msehli, kelliema tal-Organizazzjoni Internazzjonali għall-Immigrazzjoni (IOM). Iddikjarat li "meta l-passività tkun politika, l-abbuż u l-impunità ikunu inevitabbli". Intant apparti dan, fl-aħħar sigħat saru diversi salvataġġi mill-bastiment Ocean Viking ta' l-organizazzjoni SOS Mediterranee. Filfatt dawn kienu qed jużaw l-ajruplan Moonbird biex jidentifikaw dgħajjes li jkunu f'diffikultà. Ġew identifikati ħames dgħajjes u twettqu żewġ salvataġġi. Dan wassal biex abbord l-Ocean Viking hemm 237 persuna. Fost dawn hemm disat itfal ta' inqas minn 12-il sena. L-immigranti l-oħrajn irnexxielhom jidħlu Lampedusa fejn b'kollox daħlu madwar 300 persuna. Fl-aħħar sigħat fil-Mediterran wasal ukoll il-bastiment Astral ta' Open Arms fejn dan ukoll mal-wasal tiegħu fiċ-ċentru tal-Mediterran għen fis-salvataġġ ta' grupp ta' immigrranti.